ดอกเบี้ยปลอดภาษี
กว่าจะมีรายได้จากดอกเบี้ยแต่ละบาทแต่ละสตางค์ก็แสนจะยากเย็น เพราะอัตราดอกเบี้ยในปัจจุบันนั้นแสนจะน้อยนิด แล้วยังต้องมาเจอกับ “ภาษีดอกเบี้ย” อีก 15%
17 ม.ค. 2560

กว่าจะมีรายได้จากดอกเบี้ยแต่ละบาทแต่ละสตางค์ก็แสนจะยากเย็น เพราะอัตราดอกเบี้ยในปัจจุบันนั้นแสนจะน้อยนิด แล้วยังต้องมาเจอกับ “ภาษีดอกเบี้ย” อีก 15%
แต่ยังดีที่พอจะมี “ดอกเบี้ยปลอดภาษี” ให้คนที่หวังรายได้จากดอกเบี้ยได้ชุ่มชื่นใจอยู่บ้าง เช่น
- ดอกเบี้ยเงินฝากออมทรัพย์ที่ไม่เกิน 2 หมื่นบาท
ถ้าได้ดอกเบี้ยจากเงินฝากออมทรัพย์ที่ฝากกับธนาคารพาณิชย์ทั่วไป ทุกธนาคารรวมกัน (เพราะฉะนั้นการแยกหลายบัญชี หลายธนาคารไม่ได้ช่วยอะไร) ไม่เกิน 2 หมื่นบาท จะได้รับยกเว้นภาษีดอกเบี้ย
โดยนับรวมบัญชีเงินฝากออมทรัพย์ทุกประเภท ไม่ว่าจะเป็นบัญชีออมทรัพย์ สะสมทรัพย์ ออมทรัพย์พิเศษ หรือจะเรียกว่าอะไรก็ได้ ที่ไม่ใช่เงินฝากประจำ จะเข้าข่ายเงินฝากออมทรัพย์ทั้งหมด
แต่ถ้าได้รับดอกเบี้ยเกิน 2 หมื่นบาท ก็จะต้องเสียภาษี โดยจะคิดจากดอกเบี้ยที่ได้รับทั้งก้อน ไม่ได้คิดเฉพาะส่วนที่เกิน2 หมื่นบาท
- ดอกเบี้ยเงินฝากออมทรัพย์จากธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) และสหกรณ์ออมทรัพย์
ถ้าเป็นดอกเบี้ยที่ได้จากบัญชีเงินฝากสะสมทรัพย์ธนาคารออมสิน เงินฝากออมทรัพย์ ธ.ก.ส. และสหกรณ์ออมทรัพย์ ไม่ว่าจะกี่บาทก็ไม่ต้องเสียภาษี
นอกจากนี้ ดอกเบี้ยและเงินรางวัลที่ได้จากสลากออมสินและสลากออมทรัพย์ ธ.ก.ส. ก็จะได้รับยกเว้นภาษีด้วย
- ดอกเบี้ยเงินฝากประจำรายเดือนติดต่อกันไม่น้อยกว่า 24 เดือน




 
ถ้าเป็นเงินฝากประจำแบบทั่วๆ ไป ไม่ว่าจะประจำกี่เดือนก็จะต้องเสียภาษีดอกเบี้ยตั้งแต่บาทแรก (ยกเว้นการฝากประจำตั้งแต่ 1 ปีขึ้นไป สำหรับคนอายุไม่ต่ำกว่า 55 ปี และได้รับดอกเบี้ยเงินฝากประจำทุกประเภทรวมกันไม่เกิน 3 หมื่นบาท)
แต่ถ้าเป็นบัญชีเงินฝากประจำ ที่ต้องฝากด้วยจำนวนเงินเท่ากันทุกเดือน เดือนละไม่เกิน 2.5 หมื่นบาท หรือรวมทั้งหมดไม่เกิน 6 แสนบาท ในระยะเวลาไม่ต่ำกว่า 24 เดือน ซึ่งโดยมากจะเรียกเงินฝากประเภทนี้ว่า “เงินฝากประจำปลอดภาษี”
ในปัจจุบันธนาคารแทบทุกแห่งจะมีบริการเงินฝากประจำปลอดภาษี โดยแต่ละแห่งจะกำหนดจำนวนเงินฝากขั้นต่ำเอาไว้ ส่วนใหญ่จะเริ่มต้นที่เดือนละ 1,000 บาท ขณะที่อัตราดอกเบี้ยที่ให้กันจะอยู่ประมาณ 2% กว่าๆ (ข้อมูล ณ วันที่ 10 ม.ค. 2560)
แต่ก่อนที่จะไปฝากประจำปลอดภาษีควรต้องเข้าใจวิธีการคิดดอกเบี้ยของเงินฝากประเภทนี้สักนิด เพราะแม้ว่าจะได้อัตราดอกเบี้ยสูงกว่า (หรือเท่ากับ) เงินฝากประจำทั่วไป แต่พอคำนวณออกมาเป็นจำนวนเงินแล้วจะน้อยกว่า เพราะเป็นการทยอยฝากก็จะต้องทยอยคิดดอกเบี้ย
จากตัวอย่างในกราฟฟิกเป็นการฝากเงินเดือนละ 2.5 หมื่นบาท เป็นเวลา 24 เดือน ซึ่งจะรวมเป็นเงินต้น 6 แสนบาท
เงินก้อนแรกที่เข้าบัญชีเดือนแรกจะได้ดอกเบี้ย 1,075 บาท เพราะเป็นก้อนที่มีระยะเวลาฝากไว้นาน 24 เดือน ขณะที่เงินก้อนสุดท้ายที่เข้ามาจะได้ดอกเบี้ย 45 บาท เพราะมีระยะเวลาการฝากเพียง 1 เดือนเท่านั้น
จากนั้นก็จะนำดอกเบี้ยของเงินแต่ละก้อนมารวมกันออกมาเป็นดอกเบี้ยที่จะได้รับทั้งหมด 13,438 บาท แต่หากนำเงินก้อน 6 แสนบาท ไปฝากประจำ 24 เดือน ที่ได้ดอกเบี้ย 2.15% เท่ากัน เงินก้อนนี้จะได้ดอกเบี้ยออกมาประมาณ 2.5 หมื่นบาท ซึ่งต้องเสียภาษี